Virallinen lehti nro C 289 , 11/10/1999 s. 0001



KIRJALLINEN KYSYMYS E-2047/98 esittäjä(t): Jean-Claude Pasty (UPE) komissiolle (7. heinäkuuta 1998) Aihe: Verotuksen yhdenmukaistaminen Euroopan unioniin kuuluvissa maissa Tietyn maan veroviranomaiset katsovat, että Ranskan kansalainen, joka asuu pysyvästi ja harjoittaa ammattiaan jossakin Euroopan unioniin kuuluvassa maassa (esimerkiksi Luxemburgin suurherttuakunnassa) on virallisesti tässä maassa kirjoilla ja häntä verotetaan tällä perusteella. Ranskan viranomaiset katsovat, että hän on kirjoilla myös Ranskassa ja että hän on näin ollen velvollinen maksamaan henkilökohtaista tuloveroa Ranskassa. Tiedustelisin komissiolta seuraavaa: 1. Mitä hallinnollista menettelyä noudattamalla veronmaksaja voi välttyä kaksoisverotukselta? 2. Mitä lainsäädännöllisiä keinoja hän voi käyttää vaatiakseen oikeuksiaan, jos jokin asianosaisista valtioista kiistäisi oikeuden kaksoisverotuksen kumoamiseen - lainatakseni Ranskan ja Luxemburgin 1. huhtikuuta 1958 solmiman verotussopimuksen 24 artiklan sanamuotoa - ja kieltäytyä tämän artiklan mukaisen sovintomenettelyn käynnistämisestä? Komission jäsenen Mario Montinkomission puolesta antama vastaus (5. lokakuuta 1998) Suurin osa veronmaksuvelvollisiin yhteisössä kohdistuvista kaksinkertaista verotusta koskevista tapauksista ratkaistaan nykyisin eri jäsenvaltioiden välisten kaksinkertaisen verotuksen välttämiseksi tehtyjen verosopimusten perusteella. Kuten lähes kaikissa kaksinkertaisen verotuksen välttämiseksi tehdyissä sopimuksissa, Ranskan ja Luxemburgin suurherttuakunnan sopimuksessa määrätään kaksinkertaisen verotuksen kohteeksi joutuneen veronmaksuvelvollisen mahdollisuudesta osoittaa joko sen valtion viranomaisille, jonka alueella hänellä on verotuspaikkakunta, tai toisen valtion viranomaisille pyyntö siitä, että kyseisten valtioiden viranomaiset sopisivat kaksinkertaisen verotuksen välttämisestä mainitun sopimuksen 24 artiklan mukaisesti. Kyseinen määräys, jonka soveltaminen on vapaaehtoista, ei velvoita verohallintoja päättämään veronmaksuvelvollisen kaksinkertaista verotusta. Arvoisan parlamentin jäsenen tarkoittamassa tapauksessa kaksinkertaisen verotuksen kohteeksi joutuneella veronmaksuvelvollisella ei olisi verosopimuksen nojalla oikeutta vaatia, että hallintosovittelumenettely aloitettaisiin ja asianomaiset verohallinnot tosiasiallisesti ratkaisisivat hänen tilanteensa. Veronmaksuvelvollisella olisi kuitenkin asetetussa määräajassa mahdollisuus saattaa asia niiden kahden jäsenvaltion toimivaltaisten tuomareiden käsiteltäväksi, joissa häntä on verotettu, hänen kahdenvälisen verosopimuksen soveltamis- tai tulkitsemisvaikeuksiin liittyvän verotustilanteensa ratkaisemiseksi. On selvää, että kyseinen oikeudellinen muutoksenhakutie saattaa vaikuttaa veronmaksuvelvollisesta raskaalta ja kalliilta eikä sillä voida taata tilanteen korjaantumista välttämättä kohtuullisessa ajassa. Kyseisissä riita-asioissa olisi tietenkin kansallisten tuomareiden tehtävä valvoa, että Euroopan yhteisön perustamissopimuksessa yhteisön kansalaisille määrättyjä oikeuksia tosiasiallisesti suojellaan. Tässä tarkoituksessa kyseiset tuomarit voivat myös kaksinkertaisen verotuksen välttämiseksi tehtyä kahden jäsenvaltion välistä verosopimusta sovellettaessa tai tulkittaessa antaa Euroopan yhteisön perustamissopimuksen 177 artiklan nojalla Euroopan yhteisöjen tuomioistuimen ratkaista kysymys täytäntöönpanoa koskevista edellytyksistä niiden henkilöiden perusoikeuksien tosiasiallisen suojelun ja kunnioittamisen varmistamiseksi, jotka ovat käyttäneet Euroopan yhteisön perustamissopimuksen mukaista sijoittautumisvapauttaan.